**भारत सरकार**

मानव संसाधन विकास मंत्रालय

स्‍कूल शिक्षा और साक्षरता विभाग

**राज्‍य सभा**

अतारांकित प्रश्‍न संख्‍या: 3100

उत्‍तर देने की तारीख: 22.03.2018

**पुस्तकों की समीक्षा/पुनः लेखन करने के लिए राष्ट्रीय शिक्षा**

**अनुसंधान और प्रशिक्षण परिषद के प्रस्ताव**

3100. श्री रंजिब बिस्वालः

क्या मानव संसाधन विकास मंत्री यह बताने की कृपा करेंगे किः

(क) क्या राष्ट्रीय शिक्षा अनुसंधान और प्रशिक्षण परिषद (एनसीईआरटी) का अपनी पुस्तकों की समीक्षा/पुनः लेखन करने का विचार है;

(ख) यदि हां, तो इसके उद्देश्यों सहित तत्संबंधी ब्यौरा क्या है;

(ग) क्या राष्ट्रीय शिक्षा अनुसंधन और प्रशिक्षण परिषद ने इस संबंध में विद्वानों, अध्यापकों, विशेषज्ञों तथा लेखकों से परामर्श किया है/परामर्श करने का विचार रखती है;

(घ) यदि हां, तो तत्संबंधी ब्यौरा क्या है और उनके द्वारा व्यक्त किए गए विचारों का ब्यौरा क्या

है; और

(ङ) उपरोक्त कार्य के कब तक पूर्ण होने की संभावना है?

**उत्तर**

**मानव संसाधन विकास मंत्रालय में राज्‍य मंत्री**

**(श्री उपेन्‍द्र कुशवाहा)**

(क) से (ड.): राष्‍ट्रीय शैक्षिक अनुसंधान और प्रशिक्षण परिषद (एनसीईआरटी) ने अपनी सभी पाठ्यपुस्‍तकों, जिन्‍हें राष्‍ट्रीय पाठ्यचर्या कार्यढांचा, 2005 की अनुवर्ती कार्रवाई के रूप में तैयार किया गया था, की समीक्षा की है। इस संबंध में, एनसीईआरटी द्वारा एक वेब पोर्टल तैयार किया गया है और शिक्षकों से ऑनलाइन सुझाव मांगे गए है। लगभग 700 शिक्षकों के सुझावों, जिन्‍हें समीक्षा कार्य के लिए प्रासंगिक पाया गया था, को शामिल किया गया है। एनसीईआरटी ने तदनुसार 2018-19 के लिए अपनी पाठ्यपुस्‍तकों को अद्यतन किया है। यह समीक्षा व्‍यापक रूप से तथ्‍यामक त्रुटियों, यदि कोई हों, में सुधार करने और आंकड़ों को अद्यतन करने से संबंधित है।